FirstRand belowe vergoeding sal verklaar word | Netwerk24
Deur Hanlie Stadler 01 Februarie 2019 15:41
FirstRand het belowe om eersdaags in sy jaarverslag meer inligting te verskaf oor hoe sy topbestuur gemeet en vergoed word.
Aandeelhouers vereis dat FirstRand meer deursigtig moet wees in terme van vergoeding en bonusse vir die onderneming se topbestuur.
Die moedermaatskappy van onder meer FNB, WesBank, RMB en Ashburton Investments het Donderdag met ’n groep aandeelhouers vergader wat byna 39% van die maatskappy se aandele besit.
Dit kom nadat meer as ’n kwart van die aandeelhouers op 30 November op die maatskappy se jaarvergadering teen die maatskappy se vergoedingsbeleid en -verslag gestem het.
Die stemmery oor ’n maatskappy se vergoedingsbeleid is ’n nie-bindende stem, maar maatskappye moet ingevolge die King IV-verslag oor korporatiewe beheer die goedkeuring van minstens 75% van die aandeelhouers wat op die jaarvergadering teenwoordig is, verkry.
Al hoe meer maatskappye – onder meer Woolworths, Discovery, Grand Parade Investments en Naspers – het verlede jaar ’n groot persentasie stemme teen hul vergoedingsbeleid gekry. Dikwels is dit nie die bedrag van die vergoeding wat beleggers ongemaklik maak nie, maar die gebrek aan deursigtigheid oor hoe op verhogings en bonusse besluit word.
In ’n verklaring wat Vrydag op Sens uitgereik is, sê hy Roger Jardine, voorsitter van FNB se direksie, en Grant Gelink, voorsitter van die direksie se vergoedingskomitee, het die telekonferensie met beleggers gelei. Vrae het gewentel oor die verband tussen prestasie en vergoeding, die diskresie van die vergoedingskomitee en in watter mate die vestiging van bonusse voorwaardelik is.
Die volgende jaarverslag, vir die boekjaar tot einde Junie, sal meer besonderhede gee oor die vrae.
Altesame 74,2% van aandeelhouers het op 30 November die maatskappy se vergoedingsbeleid goedgekeur en 74,39% het die verslag oor die inwerkingstelling van vergoeding goedgekeur.
Meer oor: Rmb | Wesbank | Fnb | Firstrand | Vergoeding | Bonusse | Aandeelhouers | Salarisse | Banke | Sakelui | Finansiële Dienste
Absa sluit 6% hoër ná Ramos-nuus
Wie is René van Wyk, wat by Ramos oorneem?
Man verloor duisende nadat bank kaart by boef aflewer